b'\n_START_ARTICLE_\nBel\xc5\xa1azar\n_START_SECTION_\nKralj Babilonije\n_START_PARAGRAPH_\nV Bel\xc5\xa1azarjevem ediktu  (YBT 6 103) se Bel\xc5\xa1azar nalavlja s kronski princ. Aramejski Kumranski zvitek  4Q243 (odlomek 2, vrstici 1-2)  omenja Bel\xc5\xa1azarja kot babilonskega podkralja, ki je vladal v Nabonidovi odsotnosti, medtem ko se v Danielovi knjigi omenja kot kralj  (Daniel 5:1\xe2\x80\x9330)._NEWLINE_Od 19. stoletja nekaj zgodovinarjev, med njimi Robert Dick Wilson in W. H. Stevenson, trdi, da Bel\xc5\xa1azar ni bil kralj, \xc4\x8deprav Wilson in Stevenson priznavata, da je bil legitimna zgodovinska oseba. V Babilonskih kronikah je Bel\xc5\xa1azar poveljeval vojski na severu Babilonskega cesarstva, medtem ko je Nabonid ostal v Babilonu. Zapisu sledi ne\xc4\x8ditljiv del, za njim pa je podatek, da je bil Nabonid pri svoji vojski. John H. Raven domneva, da bi v tem \xc4\x8dasu Bel\xc5\xa1azar lahko vladal v prestolnici. Tak\xc5\xa1no stanje bi potrdilo Danielovo trditev, da je \xc2\xbbtedaj Bel\xc5\xa1ac\xc3\xa1r rekel, naj Daniela oble\xc4\x8dejo v \xc5\xa1krlat, mu dajo zlato veri\xc5\xbeico okoli vratu in razglasijo, da bo kot tretji vladal v kraljestvu\xc2\xab. John H. Raven kljub temu, da je Robert D. Wilson odkril prepri\xc4\x8dljive dokaze o Bel\xc5\xa1azarjevi podrejenosti, trdi, da so Bel\xc5\xa1azarja naslavljali s kraljem in da je to tudi bil._NEWLINE_Ksenofont v Kiropediji (4.6.3) omenja sina babilonskega kralja, katerega so naslavljali s kraljem. V Babiloniji je vladal v \xc4\x8dasu, ko je Kir pripravljal svojo vojsko za prodor proti mestu. Njegovega imena ne pove, pove pa, da so ga po padcu Babilona ubili.\n_START_SECTION_\nJudovsko izro\xc4\x8dilo\n_START_PARAGRAPH_\nBel\xc5\xa1azar se pojavlja v \xc5\xa1tevilnih delih klasi\xc4\x8dne judovske rabinske knji\xc5\xbeevnosti. V Talmudu (Megillah 11a-b) je kronologija naslednjih treh babilonskih kraljev; Nebukadnezarja, ki je vladal 45 let, Evil-merodaha (23 let) in Bel\xc5\xa1azarja (2 leti), ki je bil na za\xc4\x8detku tretjega leta svoje vladavine ubit na ve\xc4\x8der padca Babilona (Meg. 11b)._NEWLINE_V Talmudu in Midra\xc5\xa1u je poudarjeno Bel\xc5\xa1azarjevo tiransko zatiranje judovskih podlo\xc5\xbenikov. Za ve\xc4\x8d odlomkov v Knjigi prerokov se domneva, da se nana\xc5\xa1ajo nanj in njegove predhodnike. V odlomku  \xc2\xbbkot bi \xc4\x8dlovek be\xc5\xbeal pred levom in sre\xc4\x8dal medveda\xc2\xab (Amos v. 19) naj bi lev poosebljal Nebukadnezarja, enako popadljivega medveda pa Bel\xc5\xa1azar. _NEWLINE_Trije babilonski kralji so pogosto omenjeni skupaj kot brezbo\xc5\xbeni in tiranski vladarji, ki so zatirali Jude in bili zato vnaprej obsojeni na nemilost in uni\xc4\x8denje. Verz  \xc2\xbbDvignil se bom proti njim, re\xc4\x8de Bog nebe\xc5\xa1ke vojske, in v Babilonu iztrebil ime in njegov ostanek in sina in vnuka, re\xc4\x8de Gospod\xc2\xab naj bi se nana\xc5\xa1al ravno na to trojico. \xc2\xbbIme\xc2\xab\xc2\xa0naj bi se nana\xc5\xa1alo na Nebukadnezarja, \xc2\xbbostanek\xc2\xab\xc2\xa0na Evil-merodaha, \xc2\xbbsin\xc2\xab\xc2\xa0na Bel\xc5\xa1azarja in \xc2\xbbvnuk\xc2\xab\xc2\xa0na Va\xc5\xa1tija. Ukaz, ki ga je dobil Abraham, naj na ko\xc5\xa1\xc4\x8dke razseka tri telice (Genesis 15:9) in je bil del sporazuma med njim in Bogom, je za Danielove bralce simboliziral Babilonijo in njene tri kralje, Nebukadnezarja, Evil-merodaha in Bel\xc5\xa1azarja. (Midrash Genesis Rabbah xliv.)._NEWLINE_Midra\xc5\xa1ka knji\xc5\xbeevnost podrobno opisuje Bel\xc5\xa1azarjevo smrt. Kasnej\xc5\xa1e izro\xc4\x8dilo pravi, da sta bila Kir in Darej vratarja kraljeve pala\xc4\x8de. Bel\xc5\xa1azar, zelo vznemirjen zaradi skrivnostnega napisa na zidu in prerokbe, da bo nekdo z morilskimi nameni vdrli v pala\xc4\x8do, je svojim vratarjem ukazal, naj obglavijo vsakogar, ki bi tisto no\xc4\x8d posku\xc5\xa1al vdreti na silo, \xc4\x8deprav bi se izdajal za kralja. Bel\xc5\xa1azar je tiso no\xc4\x8d neopazno od\xc5\xa1el iz pala\xc4\x8de skozi zadnja vrata. Na povratku ga stra\xc5\xbearji niso spustili pala\xc4\x8do, \xc4\x8deprav je dokazoval, da je kralj. Rekli so: \xc2\xbbAli nam ni kralj ukazal, da moramo obglaviti vsakogar, ki bi posku\xc5\xa1al vstopiti v pala\xc4\x8do, \xc4\x8deprav bi trdil, da je kralj?\xc2\xab Kir in Darej sta skladno s kraljevim ukazom pograbila te\xc5\xbeak okrasni del sve\xc4\x8dnika in z njim razbila lobanjo svojega gospodarja.(Cant. R. iii. 4).'